ভোটমুখী বাংলায় অমৃত ভারত-সহ একাধিক ট্রেনের ঘোষণা

কলকাতা: ভোটমুখী বাংলায় রেলকেই হাতিয়ার করে এগোচ্ছে কেন্দ্র। নির্বাচন বিজেপির কাছে বড় চ্যালেঞ্জনির্বাচনে বঙ্গবাসীর মন পেতে বন্দে ভারত স্লিপারের (Vande Bharat Sleeper Express) পর এবার উত্তরবঙ্গের জন্য ছয়টি নতুন ট্রেনের ঘোষণা রেলের। এর মধ্যে রয়েছে দুটি অমৃত ভার‍ত এক্সপ্রেসও (Amrit Bharat Express)। যেগুলি ছাড়বে আলিপুরদুয়ার জংশন স্টেশন থেকে। অন্যদিকে মানুষের দাবি মেনে নিউ আলিপুরদুয়ার, নিউ কোচবিহার ও জলপাইগুড়ি রোড স্টেশনেও স্টপেজ দেওয়া হবে বন্দে ভারত স্লিপার এক্সপ্রেস ট্রেনের।

দিনকয়েক আগেই জানা গিয়েছিল হাওড়া থেকে চালানো হচ্ছে দেশের প্রথম স্লিপার বন্দে ভারত এক্সপ্রেস। আর এবার জানা গেল, কমপক্ষে ৬টি অমৃত ভারত এক্সপ্রেস চলবে বাংলায়। দুটি অমৃত ভারত এক্সপ্রেস চলবে হাওড়া ও শিয়ালদা থেকেই। পূর্ব রেলের তরফে এই তথ্য নিশ্চিত করা হয়েছে। সপ্তাহে তিন দিন শিয়ালদা-বারাণসী রুটে চলবে অমৃত ভারত এক্সপ্রেস। শিয়ালদা থেকে সোমবার, বুধবার ও শনিবার ট্রেনটি ছাড়বে সন্ধ্যা ৭টা বেজে ৩০ মিনিটে। সেটি বেনারস গিয়ে পৌঁছবে পরের দিন সকাল ৭টা বেজে ২০ মিনিটে। অন্যদিকে, ফিরতি পথে ট্রেনটি বারাণসী থেকে ছাড়বে রবিবার, মঙ্গলবার ও শুক্রবার রাত ১০টা বেজে ১০ মিনিটে। সেটি শিয়ালদা এসে পৌঁছবে পরের দিন সকাল ৯টা বেজে ৫৫ মিনিটে। দুর্গাপুর, আসানসোল, মধুপুর, জসিডি, পাটনা, দীন দয়াল উপাধ্যায় স্টেশনে দাঁড়াবে ট্রেনটি।

আগামী ১৭ জানুয়ারি মালদহে আসছেন প্রধানমন্ত্রী নরেন্দ্র মোদি। প্রশাসনিক সভার পাশাপাশি রাজনৈতিক সভাও রয়েছে তাঁর। জানা গিয়েছে, মালদহের প্রশাসনিক সভা থেকেই নতুন সমস্ত ট্রেনের উদ্বোধন করতে পারেন প্রধানমন্ত্রী। বঙ্গ বিধানসভা ভোটের মুখে উত্তরের মানুষের জন্য একেবারে দরাজ ভারতীয় রেল। ইতিমধ্যে রেলের তরফে দুটি অমৃত ভারত এক্সপ্রেসের টাইমটেবিল প্রকাশ করা হয়েছে রেলের তরফে।রেলের বিজ্ঞপ্তি অনুযায়ী, আলিপুরদুয়ার থেকে একটি অমৃত ভার‍ত এক্সপ্রেস চলবে পানভেল স্টেশন মুম্বই পর্যন্ত। আরেকটি ট্রেন চলবে আলিপুরদুয়ার-বেঙ্গালুরু পর্যন্ত।তৃণমূল এবং বিজেপি, দুই পক্ষেরই দাবি, তাদের আন্দোলনের জেরে এই ট্রেনের স্টপেজ দেওয়া হচ্ছে আলিপুরদুয়ারে।